
讬讘诪讜转 讚 注"讘 - 驻讬专讜砖 砖讟讬讬谞讝诇抓

砖诪注 诪讬谞讛 [诇诪讚 诪讻讗谉] 砖讘讗讜 专拽 诇讗驻谞讜讬讬 [诇讛驻谞讜转, 诇讬讬转专] 讗转 讛讻转讜讘, 砖讬讛讬讛 驻谞讜讬 诪诪砖诪注讜转 讗讞专转, 讜诪讬讜转专 讘诪拽讜诪讜, 注诇 诪谞转 诇诇诪讜讚 诪诪谞讜 讛诇讻讛 诪讬讜讞讚转. 讜讙讘讬 [讜讗爪诇] 爪讬爪讬转 谞诪讬 [讙诐 讻谉] 讬砖 讟注诐 诪讬讜讞讚 诇讚专砖转 讛住诪讜讻讬诐; 讗讬讘注讬转 讗讬诪讗 [讗诐 转专爪讛 讗诪讜专] 砖讬砖 诇讚专讜砖 讝讗转 诪砖讜诐 砖诪讜讻讞 讛讚讘专 讻讗谉 诪谉 讛注谞讬谉, 讜讗讬讘注讬转 讗讬诪讗 [讜讗诐 转专爪讛 讗诪讜专] 诪砖讜诐 砖讛讜讗 诪讜驻谞讛, 砖驻住讜拽 讝讛 诪讬讜转专, 讜诇讗 讘讗 讗诇讗 诇诇诪讚 诇讚专砖讛 讝讜.


讜诪驻专讟讬诐: 讗讬讘注讬转 讗讬诪讗 [讗诐 转专爪讛 讗诪讜专] 诪砖讜诐 砖诪讜讻讞 讛讚讘专 诪谉 讛注谞讬谉 鈥� 砖讗诐 讻谉 砖讗讬谞谞讜 讘讗 诇诇诪讜讚 诪谉 讛住诪讬讻讜转 诇讻转讘讬讛 专讞诪谞讗 [砖转讻转讜讘 讗讜转讜 讛转讜专讛] 讙讘讬 [讗爪诇] 驻专砖转 爪讬爪讬转 (讘诪讚讘专 驻专拽 讟讜), 诇诪讗讬 讛诇讻转讗 讻转讘讬讛 讛讻讗 [诇诪讛, 诇讗讬讝讜 讛诇讻讛 讻转讘讜 讻讗谉] 鈥�/span> 讜讚讗讬 诇诇诪讜讚 诪住诪讬讻讜转 讛驻住讜拽讬诐. 讜讗讬讘注讬转 讗讬诪讗 [讜讗诐 转专爪讛 讗诪讜专] 诪砖讜诐 砖讛讜讗 诪讜驻谞讛, 砖诪讬讜转专 讛讻转讜讘 鈥� 诪讻讚讬 [讛专讬 讻讘专] 讻转讘: "讜讘讙讚 讻诇讗讬诐 砖注讟谞讝 诇讗 讬注诇讛 注诇讬讱" (讜讬拽专讗 讬讟, 讬讟), 讜讗诐 讻谉 "诇讗 转诇讘砖 砖注讟谞讝" (讚讘专讬诐 讻讘, 讬讗) 诇诪讛 诇讬? 讗诇讗 讜讚讗讬 砖诪注 诪讬谞讛 诇讗驻谞讜讬讬 [诇诪讚 诪讻讗谉 砖讘讗 诇讛驻谞讜转] 讗转 讛讻转讜讘 诇爪讜专讱 讚专砖转 讛住诪讜讻讬诐.


讗转 讛谞讬诪讜拽 讛讝讛 讚讜讞讬诐: 讛谞讬 诪爪专讱 爪专讬讻讬 [砖谞讬 讻转讜讘讬诐 讗诇讛 爪专讬讻讬诐 讛诐] 诇讛讬讻转讘, 讚讗讬 讻转讘 专讞诪谞讗 [砖讗讬诇讜 讻转讘讛 讛转讜专讛] 专拽 "诇讗 讬注诇讛 注诇讬讱", 讛讜讛 讗诪讬谞讗 [讛讬讬转讬 讗讜诪专]: 讻诇 讚专讱 讛注诇讗讛 砖诪注诇讛 讘讙讚 砖注讟谞讝 注诇 注爪诪讜 讗住专 专讞诪谞讗 [讗住专讛 讛转讜专讛], 讜讗驻讬诇讜 诪讜讻专讬 讻住讜转 砖讗讬谞诐 诇讜讘砖讬诐 讗转 讛讘讙讚讬诐 讗诇讗 专拽 诪谞讬讞讬诐 讗讜转诐 注诇 讻转驻诐, 注诇 讻谉 讻转讘 专讞诪谞讗 [讻转讘讛 讛转讜专讛] "诇讗 转诇讘砖 砖注讟谞讝", 诇讜诪专 砖讗讬谉 讛讗讬住讜专 讗诇讗 讚讜诪讬讗 [讘讚讜诪讛] 诇诇讘讬砖讛 讚讗讬转 讘讬讛 [砖讬砖 讘讛] 讛谞讗讛 讜诇讗 讛注诇讗讛 讘诇讘讚.


讜诪爪讚 砖谞讬 讜讗讬 讻转讘 专讞诪谞讗 [讜讗讬诇讜 讻转讘讛 讛转讜专讛] 专拽 "诇讗 转诇讘砖" 讛讜讛 讗诪讬谞讗 [讛讬讬转讬 讗讜诪专]: 讚讜拽讗 诇讘讬砖讛, 讚谞驻讬砖 讛谞讬讬转讛 [砖诪专讜讘讛 讛谞讗转讛] 砖讬砖 讘讛 讙诐 讞讬诪讜诐 讜讙诐 拽讬砖讜讟, 讗讘诇 讛注诇讗讛 讻诇诇 诇讗 谞讗住专讛, 讙诐 讻砖诪转讞诪诐 讘讘讙讚, 注诇 讻谉 讻转讘 专讞诪谞讗 [讻转讘讛 讛转讜专讛] "诇讗 讬注诇讛 注诇讬讱", 诇讜诪专, 砖讗祝 讘讛注诇讗讛 讘诇讘讚 讬砖 讗讬住讜专.


讜诪砖讬讘讬诐: 讘讻诇 讝讗转 讬砖 讻讗谉 讬讬转讜专, 砖讗诐 讻谉 诇讻转讜讘 专讞诪谞讗 [砖转讻转讜讘 讛转讜专讛] 专拽 "诇讗 转诇讘砖 砖注讟谞讝", 讜讛诪讬诇讬诐 "爪诪专 讜驻砖转讬诐" 诇诪讛 诇讬 诇讻转讜讘? 砖讛专讬 讗谞讞谞讜 讬讻讜诇讬诐 诇讚注转 诪讛讜 砖注讟谞讝 诪诪拽讜专 讗讞专.


讻讬爪讚: 诪讻讚讬 讻转讘 [讛专讬 讻转讘 讻讘专] "讜讘讙讚 讻诇讗讬诐 砖注讟谞讝 诇讗 讬注诇讛 注诇讬讱", 讜转谞讗 讚讘讬 [讜砖谞讛 讛讞讻诐 诪讘讬转 诪讚专砖讜] 砖诇 专' 讬砖诪注讗诇: 讛讜讗讬诇 讜谞讗诪专讜 讘转讜专讛 住转诐 "讘讙讚讬诐", 讜驻专讟 诇讱 讛讻转讜讘 讘讗讞讚 诪讛谉 讘讚讬谞讬 谞讙注讬诐 (讜讬拽专讗 讬讙, 诪讝) 砖讘讙讚讬诐 讛诐 讘讙讚讬 爪诪专 讜驻砖转讬诐 鈥� 讗祝 讻诇 讘讙讚讬诐 讛讗诪讜专讬诐 讘转讜专讛 爪诪专 讜驻砖转讬诐 讛诐. 讜讗诐 讻谉 "爪诪专 讜驻砖转讬诐" 讚讻转讘 专讞诪谞讗 [砖讻转讘讛 讛转讜专讛] 讘诪驻讜专砖 诇讙讘讬 砖注讟谞讝 诇诪讛 诇讬? 砖诪注 诪讬谞讛 诇讗驻谞讜讬讬 [诇诪讚 诪讻讗谉 砖讘讗讜 专拽 诇讛驻谞讜转, 诇讬讬转专 讗转 讛讻转讜讘] 诇诇讬诪讜讚 讗讞专.


讜诪拽砖讬诐: 讜讗讻转讬 讗讬爪讟专讬讱 [讜注讚讬讬谉 讛讜爪专讱] 驻住讜拽 讝讛, 讻讬 住诇拽讗 讚注转讱 讗诪讬谞讗 [讬注诇讛 注诇 讚注转讱 诇讜诪专] 讛注诇讗讛 讘诇讘讚 讛讬讗 砖诇讗 谞驻讬砖 [诪专讜讘讛] 讛谞讗转讛 讜诇讻谉 谞讗住专讜 讘讛注诇讗讛 专拽 爪诪专 讜驻砖转讬诐, 讗讘诇 诇讘讬砖讛 讚谞驻讬砖 讛谞讬讬转讛 [砖诪专讜讘讛 讛谞讗转讛] 鈥�/span> 讻诇 转专讬 诪讬谞讬 [砖谞讬 诪讬谞讬诐] 讬讞讚 讗住专 专讞诪谞讗 [讗住专讛 讛转讜专讛] 诇诇讜讘砖诐, 注诇 讻谉 讻转讘 专讞诪谞讗 [讻转讘讛 讛转讜专讛] 讙诐 诇注谞讬谉 诇讘讬砖讛 "爪诪专 讜驻砖转讬诐"!


讜诪砖讬讘讬诐: 讗诐 讻谉 诇砖转讜拽 拽专讗 诪讬谞讬讛 [砖讬砖转讜拽 讛讻转讜讘 诪诪谞讜] 讜诇讗 讬讝讻讬专 讻诇诇 "爪诪专 讜驻砖转讬诐", 讜转讬转讬 [讜讬讘讜讗, 讜讬诇诪讚] 讚讬谉 讝讛 讘讙讝讬专讛 砖讜讜讛 "砖注讟谞讝" "砖注讟谞讝" 诪讛注诇讗讛 砖讙诐 讘诇讘讬砖讛 讗住讜专 专拽 爪诪专 讜驻砖转讬诐 讬讞讚, 讜讻讬讜谉 砖谞讝讻专 讛讚讘专 砖讜讘 鈥� 讘讜讚讗讬 诇讗 讘讗 讗诇讗 诇讜诪专 砖讬砖 诇讚专讜砖 住诪讜讻讬诐.


讜砖讜讗诇讬诐: 讜讛转谞讗 讚讘讬 [诪讘讬转 诪讚专砖讜] 砖诇 专' 讬砖诪注讗诇, 砖诇讚讘专讬讜 "爪诪专 讜驻砖转讬诐" 诪讬讜转专, 讜谞讚讬讬拽 诪讻讗谉: 讟注诪讗 讚讻转讘 专讞诪谞讗 [讛讟注诐, 讚讜讜拽讗 砖讻转讘讛 讛转讜专讛] "爪诪专 讜驻砖转讬诐", 讛讗 诇讗讜 讛讻讬 [讛专讬 诇讜诇讗 讻谉] 诇讙讘讬 讻诇讗讬诐 讘爪讬爪讬转 讛讜讛 讗诪讬谞讗 [讛讬讬转讬 讗讜诪专] 讚讗住专 专讞诪谞讗 [砖讗住专讛 讛转讜专讛]? 讜讛讻转讬讘 [讜讛专讬 谞讗诪专] "讜注砖讜 诇讛诐 爪讬爪转 注诇 讻谞驻讬 讘讙讚讬讛诐" (讘诪讚讘专 讟讜, 诇讞)


讜转谞讗 讚讘讬 [讜砖谞讛 讛讞讻诐 诪讘讬转 诪讚专砖讜] 砖诇 专' 讬砖诪注讗诇: 讻诇 讘讙讚讬诐 讛讗诪讜专讬诐 讘转讜专讛 爪诪专 讜驻砖转讬诐 讛诐, 诪砖诪注 砖诪讟讬诇讬诐 爪讬爪讬转 讙诐 讘讘讙讚讬 驻砖转谉 讜讗诪专 专讞诪谞讗 [讜讗诪专讛 讛转讜专讛] 讘讚讬谞讬 爪讬爪讬转 注讘讬讚 诇讬讛 [注砖讛 诇讜] 转讻诇转, 讜讛专讬 转讻诇转 注诪专讗 [爪诪专] 讛讜讗, 讜谞诪爪讗 砖讛转讜专讛 诪爪讜讛 讘驻讬专讜砖 诇拽砖讜专 诇驻讞讜转 讞讜讟 讗讞讚 砖诇 转讻诇转, 砖讛讜讗 爪诪专, 讗祝 讘讘讙讚 驻砖转讬诐, 讜谞诪爪讗 砖讛讜转专 砖注讟谞讝 讘爪讬爪讬转. 讘讚专讱 讗讙讘 砖讜讗诇讬诐 诇讘讬专讜专 讛讚讘专讬诐: 讜诪诪讗讬 [讜诪诪讛, 诪谞讬讬谉 讬讜讚注讬诐] 砖转讻诇转 注诪专讗 [爪诪专] 讛讜讗? 讜诪砖讬讘讬诐: 诪讻讬讜谉 砖"砖砖" 讛讗诪讜专 讘讘讙讚讬 讻讛讜谞讛 讛讜讗 讻讬转谞讗 [驻砖转讬诐] (专讗讛 讬讜诪讗 注讗, 讘) 鈥� 转讻诇转 讘讜讚讗讬 注诪专讗 [爪诪专] 讛讜讗.


讜诇注讬拽专 讛砖讗诇讛 诪砖讬讘讬诐: 讗祝 诇砖讬讟讛 讝讜 讗讬爪讟专讬讱 [爪专讬讱] 讗转 讛诇讬诪讜讚 诪谉 讛住诪讜讻讬诐 诇讛转讬专 讻诇讗讬诐 讘爪讬爪讬转, 砖讻谉 住诇拽讗 讚注转讱 讗诪讬谞讗 [讬注诇讛 注诇 讚注转讱 诇讜诪专] 讻讚注转 专讘讗, 砖专讘讗 专诪讬 [讛砖诇讬讱, 讛专讗讛 住转讬专讛]: 讻转讬讘 [谞讗诪专] "讜谞转谞讜 注诇 爪讬爪讬转 讛讻谞祝 驻转讬诇 转讻诇转" (砖诐 砖诐) "讛讻谞祝" 诪砖诪注 诪讬谉 讻谞祝, 讜诪讻讗谉 砖讗转 讞讜讟讬 讛爪讬爪讬转 注讜砖讬诐 诪讗讜转讜 诪讬谉 砖诪诪谞讜 注砖讜讬讛 讻谞祝 讛讘讙讚 讜诪讻诇 诪讬谉 砖讛讜讗, 讜讻转讬讘 [讜谞讗诪专] "爪诪专 讜驻砖转讬诐", 讜诪砖诪注 砖专拽 诪讗诇讛 注讜砖讬诐 爪讬爪讬转 讜诇讗 诪讚讘专 讗讞专!


讛讗 [讛专讬] 讻讬爪讚 谞讬讬砖讘 讗转 讛住转讬专讛? 讗诇讗, 爪讬爪讬转 砖诇 爪诪专 讜驻砖转讬诐 驻讜讟专讬谉 讗转 讛讘讙讚 讘诪爪讜讜转 爪讬爪讬转 讘讬谉 讘讘讙讚 讘诪讬谞谉 (砖诇 爪诪专 讜驻砖转讬诐), 讘讬谉 砖诇讗 讘诪讬谞谉 讘讻诇 诪讬谞讬 讗专讬讙讬诐 讗讞专讬诐. 讜讗讬诇讜 砖讗专 诪讬谞讬谉 砖注讜砖讬诐 诪讛诐 讞讜讟讬 爪讬爪讬转, 讘诪讬谞谉 鈥� 驻讜讟专讬谉, 讻讙讜谉 爪讬爪讬转 诪砖讬 讘讘讙讚 诪砖讬, 讗讘诇 讗转 讛讘讙讚 砖诇讗 讘诪讬谞谉 鈥� 讗讬谉 驻讜讟专讬谉. 讜谞诪爪讗 砖诇讜诇讗 讛驻住讜拽 "爪诪专 讜驻砖转讬诐" 讛讬讛 爪专讬讱 诇注砖讜转 爪讬爪讬转 诪诪讬谉 讛讻谞祝 讜诇讘讙讚 爪诪专 讚讜讜拽讗 爪讬爪讬转 诪爪诪专 讜诇讗 诪讻诇讗讬诐.


讜诪拽砖讬诐: 讜讛讗 [讜讛专讬] 讛转谞讗 讚讘讬 [诪讘讬转 诪讚专砖讜] 砖诇 专' 讬砖诪注讗诇 诇讬转 诇讬讛 [讗讬谉 诇讜, 讗讬谞讜 诪拽讘诇] 讗转 砖讬讟转 专讘讗, 砖诇讚注转讜 讘讙讚 砖讗讬谞讜 注砖讜讬 爪诪专 讜驻砖转讬诐 讗讬谞讜 讞讬讬讘 讻诇诇 讘爪讬爪讬转, 讜讗诐 讻谉 诇砖讬讟转讜 讗讬谉 爪讜专讱 讻诇诇 讘讻转讜讘 诪讬讜讞讚 诇讛讜爪讬讗 诪讚专砖转 专讘讗 讘注谞讬谉 "讛讻谞祝" 诪讬谉 讻谞祝.


讜诪砖讬讘讬诐: 注讚讬讬谉 讗讬爪讟专讬讱 [讛讜爪专讱] 讛讚讘专 诇讛讬讗诪专, 住诇拽讗 讚注转讱 讗诪讬谞讗 [讬注诇讛 注诇 讚注转讱 诇讜诪专] 诇驻讞讜转 讻讬 讚讬讜拽讗 [讻诪讜 讛讚讬讜拽] 砖诇 专讘讗 讜讘讗讜驻谉 讗讞专 拽爪转, 砖讛讬讬转讬 讗讜诪专: "讛讻谞祝" 鈥� 诪讬谉 讻谞祝, 讜讛讻讬 拽讗诪专 专讞诪谞讗 [讜讻讱 讗诪专讛 讛转讜专讛]: 注讘讬讚 诇讬讛 [注砖讛 诇讜] 爪讬爪讬讜转 爪诪专 诇讘讙讚 爪诪专, 讜爪讬爪讬讜转 驻砖转讬诐 诇驻砖转讬诐. 讜讻讬 注讘讬讚转 [讜讻讗砖专 注讜砖讛 讗转讛] 爪讬爪讬讜转 爪诪专 诇讘讙讚 爪诪专 鈥� 爪讘注讬讛 [爪讘注 讗讜转讜 讘转讻诇转] 讜转爪讗 讘讻讱 讬讚讬 诪爪讜转 爪讬爪讬转, 讗讘诇 讻讗砖专 讗讬谉 讛爪讬爪讬讜转 讜讛讘讙讚 诪讗讜转讜 诪讬谉, 讜讻讙讜谉 爪讬爪讬讜转 爪诪专 诇讘讙讚 驻砖转讬诐, 讜驻砖转讬诐 诇讘讙讚 爪诪专 鈥� 诇讗 转爪讗 讘讻讱, 注诇 讻谉 讻转讘 专讞诪谞讗 [讻转讘讛 讛转讜专讛] "爪诪专 讜驻砖转讬诐", 砖讗驻讬诇讜 讘爪讬爪讬讜转 爪诪专 诇讘讙讚 驻砖转讬诐 讜驻砖转讬诐 诇爪诪专 讬讜爪讗 讬讚讬 讞讜讘转 爪讬爪讬转.

